b'\n_START_ARTICLE_\nDomas Krivickas\n_START_PARAGRAPH_\nDomas Krivickas (1905 m. gruod\xc5\xbeio 22 d. \xc5\xa0eduva \xe2\x80\x93 1999 m. gegu\xc5\xbe\xc4\x97s 17 d. Va\xc5\xa1ingtonas) \xe2\x80\x93 Lietuvos teisininkas, JAV lietuvi\xc5\xb3 visuomen\xc4\x97s veik\xc4\x97jas, teis\xc4\x97s daktaras.\n_START_SECTION_\nBiografija\n_START_PARAGRAPH_\n1929 baig\xc4\x97 Lietuvos universiteto Teisi\xc5\xb3 fakultet\xc4\x85. 1929\xe2\x80\x931932 studijavo Kelno ir Berlyno universitetuose bei Hagos tarptautin\xc4\x97s teis\xc4\x97s akademijoje. 1934 m. teis\xc4\x97s daktaras._NEWLINE_1932\xe2\x80\x931944 m. skait\xc4\x97 paskaitas Vilniaus universitete, Karinink\xc5\xb3 auk\xc5\xa1tuosiuose kursuose Kaune. 1941\xe2\x80\x931943 m. Vilniaus universiteto prorektorius. 1934\xe2\x80\x931940 m. u\xc5\xbesienio reikal\xc5\xb3 ministerijos juriskonsultas. 1934\xe2\x80\x931939 m. Valstyb\xc4\x97s Tarybos narys, 1934\xe2\x80\x931939 m. Lietuvos \xe2\x80\x93 Vokietijos komisijos pilietyb\xc4\x97s klausimams spr\xc4\x99sti narys._NEWLINE_1938 m. dalyvavo teisinink\xc5\xb3 kongrese Pary\xc5\xbeiuje, 1939 m. Administracin\xc4\x97s teis\xc4\x97s instituto sesijoje Var\xc5\xa1uvoje. Kaip u\xc5\xbesienio reikal\xc5\xb3 ministerijos juriskonsultas dalyvavo tarptautin\xc4\x97se bylose (Panev\xc4\x97\xc5\xbeio-Salduti\xc5\xa1kio gele\xc5\xbeinkelio byla Nuolatiniame tarptautinio teisingumo tribunole). Dalyvavo tarptautin\xc4\x97se politin\xc4\x97se konferencijose: 1938 m. Augustave derybose su Lenkija, 1939 m. Berlyne d\xc4\x97l Klaip\xc4\x97dos kra\xc5\xa1to perleidimo Vokietijai ir kitose._NEWLINE_1944 m. emigravo \xc4\xaf Vokietij\xc4\x85. 1946 m. d\xc4\x97st\xc4\x97 tarptautin\xc4\x99 teis\xc4\x99 Pabaltijo universitete Hamburge. 1950 m. i\xc5\xa1vyko \xc4\xaf JAV. 1951\xe2\x80\x931974 m. JAV Kongreso bibliotekos teis\xc4\x97s vyr. specialistas, Lituanistikos instituto Teis\xc4\x97s ir sociologijos skyriaus ved\xc4\x97jas. 1982\xe2\x80\x931985 m. Vyriausiojo Lietuvos i\xc5\xa1laisvinimo komiteto pirmininko pavaduotojas._NEWLINE_Paskelb\xc4\x97 tarptautin\xc4\x97s teis\xc4\x97s straipsni\xc5\xb3 periodikoje (\xe2\x80\x9eTeis\xc4\x97\xe2\x80\x9c, \xe2\x80\x9eBaltic Review\xe2\x80\x9c, \xe2\x80\x9eFederal Bar News\xe2\x80\x9c ir kt.). Su M. Romeriu redagavo A. Esmeino knyg\xc4\x85 \xe2\x80\x9eKonstitucin\xc4\x97s teis\xc4\x97s principai: pranc\xc5\xabz\xc5\xb3 ir palyginamieji\xe2\x80\x9c (\xc3\x89l\xc3\xa9ments de droit constitutionnel: fran\xc3\xa7ais et compar\xc3\xa9, 2 t. 1921 m., lietuvi\xc5\xb3 k. 1932 m.) vertim\xc4\x85.'